**สารคดีเฉลิมพระเกียรติ ชุด มรดกศิลป์ แผ่นดินไทย**

**ตอนที่ 51 : อาภรณ์ภัณฑ์เรืออสุรวายุภักษ์ และเรืออสุรปักษี**

เรืออสุรวายุภักษ์ และเรืออสุรปักษี ประดับอาภรณ์ภัณฑ์ด้วยผ้าดาดหลังคาคฤห์ทรงสี่เหลี่ยมผืนผ้าลายทองแผ่ลวด ที่มุมท้องผ้าปักลายค้างคาว มีกรอบ 3 ชั้น ล้อมโดยรอบท้องผ้า ชั้นที่ 1 ปักลายลูกฟักประจำยามก้ามปูใบเทศบนพื้นสีเขียว ชั้นที่ 2 ปักลายประจำยามก้ามปูใบเทศ ลายลูกฟักประจำยามใบเทศ และลายประจำยามใบเทศบนพื้นสีน้ำเงิน ชั้นที่ 3 ปักลายลูกฟักประจำยามก้ามปูใบเทศบนพื้นสีเขียว ส่วนผ้าหน้าจั่วเรือ เป็นทรงสามเหลี่ยมหน้าจั่ว ลายทองแผ่ลวดแบ่งชั้นลายเป็น 4 ชั้น ชั้นแรกปักลายดาวกลีบบัวในกรอบสามเหลี่ยมบนพื้นสีแดง ชั้นที่สองปักกรุยเชิงในกรอบสามเหลี่ยมบนพื้นสีน้ำเงิน ชั้นที่ 3 ปักลายประจำยามก้ามปูใบเทศ ลายลูกฟักประจำยามใบเทศ และลายประจำยามใบเทศบนพื้นสีแดง และชั้นที่ 4 ปักลายลูกฟักก้ามปูเปลวใบเทศบนพื้นสีเขียว สำหรับผ้าปีกนกของเรือทั้งสองลำเป็นผ้าสักหลาด ทรงสี่เหลี่ยมคางหมู ลายทองแผ่ลวด ท้องผ้าปักลายดาวกลีบบัว ล้อมรอบด้วยลายกรุยเชิงบนพื้นสีเขียว